Her er Volkswagens nye Kinabil

Her er den så. Den første af Volkswagens fem elbiler, der er forbeholdt det kinesiske marked. Dette er ID. Unyx og en del af Volkswagens “i Kina, for Kina”-strategi. Udvendigt er den næsten en direkte kopi af koncernsøsteren Cupra Tavascan.

Grundmodellen af ​​ID. Unyx drives fremad af en 210 kW (286 hk) motor på baghjulene. Den har et batteri på 77 kWh og skal levere op til 621 kilometer i rækkevidde ifølge den kinesiske kørecyklus CLTC. Senere vil der også blive tilbudt en firehjulstrukket variant med en samlet motorydelse på 250 kW (340 hk).

Det er, med andre ord, en “standard-bestykning” fra VW-gruppen. Det er specs den også deler med den nye ID. Buzz samt ID. 7.

Ifølge Volkswagen selv, har de forsøgt at lave en bil med et “selvsikkert, progressivt design med en bæredygtig elektrisk drivlinje og den nyeste brugeroplevelse”.

– Det er nøglen til at tiltrække unge, livsstilsorienterede kunder og fastholde eksisterende kunder for Volkswagen-mærket, siger Stefan Mecha, CEO for Volkswagen China.

Mens den nye ID. Unyx udefra bærer store ligheder med Cupra Tavascan, er den væsentlig anderledes indenfor. Selv om kobberfarverne peger mod Cupra, er det en umiskendelig Volkswagen-kabine.

Volkswagen har planer om at lancere yderligere fire modeller i ID. Unyx-serien inden for de næste tre år. Det inkluderer alt fra SUV’er til sedans.

Cupra Tavascan (tv) og Volkswagen Unyx (th).

Her er Volkswagens nye Kinabil